Ota-onalar tomonidan bolalarning bolalar musiqa va san’at maktablarida o‘qishi uchun haq to‘lash va undan foydalanish tartibi to‘g‘risidagi nizomning 24-bandiga o‘zgartirish kiritish haqida

O‘zbekiston Respublikasi Prezidentining 2014-yil 4-dekabrdagi PQ-2270-son “O‘zbekiston Respublikasining 2015-yilgi asosiy makroiqtisodiy ko‘rsatkichlari prognozi va Davlat budjeti parametrlari to‘g‘risida”gi qaroriga muvofiq O‘zbekiston Respublikasi Xalq ta’limi vazirligi va Moliya vazirligi qaror qiladi:
 1. O‘zbekiston Respublikasi Xalq ta’limi vazirligi va Moliya vazirligining 2008-yil 31-dekabrdagi 46 va 121-son qarori (ro‘yxat raqami 1898, 2009-yil 5-fevral) (O‘zbekiston Respublikasi qonun hujjatlari to‘plami, 2009-y., 6-son, 65-modda) bilan tasdiqlangan Ota-onalar tomonidan bolalarning bolalar musiqa va san’at maktablarida o‘qishi uchun haq to‘lash va undan foydalanish tartibi to‘g‘risidagi nizomning 24-bandi quyidagi tahrirda bayon etilsin:
 “24. O‘qish uchun ota-onalar to‘lovidan tushgan mablag‘lar birinchi navbatda bolalar musiqa va san’at maktablarini saqlash xarajatlariga (ish haqi va unga tenglashtirilgan to‘lovlar, yagona ijtimoiy to‘lov bundan mustasno) yo‘naltiriladi. Tushumlarning qolgan qismi quyidagi tartibda taqsimlanadi:
 a) 40 foizgacha — maktab pedagog xodimlari umumiy sonining ko‘pi bilan 50 foizini qamrab olgan holda o‘qituvchi va konsertmeysterlar bazaviy tarif stavkasining 40 foizigacha bo‘lgan miqdorda har oylik ustamalar shaklida rag‘batlantirishga, shuningdek o‘quvchilari xalqaro ko‘rik-tanlov va festivallarda 1, 2, 3, 4-o‘rinlarni egallagan o‘qituvchi va konsertmeysterlarga tegishincha eng kam oylik ish haqining 10, 9, 8, 7 barobari miqdorida, respublika tanlovlarida 1, 2, 3-o‘rinlarni egallaganligi uchun esa tegishincha eng kam ish haqining 6, 5, 4 barobari miqdorida mukofotlashga;
 b) 20 foizgacha — o‘quvchi, o‘qituvchi va konsertmeysterlarni tanlovlar, festivallar, ustoz saboqlari hamda ijodiy maktablardagi mashg‘ulotlarga borishi, shuningdek o‘quvchilarning teatr, muzey, konsertlarga tashrifi bilan bog‘liq xarajatlarini to‘lashga, maktabda madaniy-ommaviy tadbirlarni tashkil etish va o‘tkazishga;
 v) qolgan mablag‘lar — mavjud kreditorlik qarzlarini qoplashga va moddiy-texnik bazani mustahkamlashga (bino va inshootlarni, mebel, musiqa asboblari va jihozlarni kapital va joriy ta’mirlashga, shuningdek mebel, uskunalar, musiqa asboblari, o‘quv qo‘llanmalari, adabiyotlar va boshqa zarur jihozlar sotib olishga).”.
 2. Mazkur qaror rasmiy e’lon qilingan kundan e’tiboran kuchga kiradi.